Απόφαση του Συμβουλίου

της 22ας Δεκεμβρίου 1966

περί χορηγήσεως κοινοτικής συνδρομής στην Ιταλική Δημοκρατία, προκειμένου να της επιτραπεί να παράσχει ενισχύσεις στους εργαζομένους των ορυχείων που έχουν απολυθεί, καθώς και αριθμό υποτροφιών στα τέκνα τους

(66/740/ΕΟΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 235,

το πρωτόκολλο αριθ. III, περί θείου [1], το οποίο είναι προσαρτημένο στη συμφωνία της 2ας Μαρτίου 1960, περί θεσπίσεως μέρους του κοινού δασμολογίου ως προς τα προϊόντα του πίνακα Ζ που προβλέπεται στη συνθήκη περί ιδρύσεως της Ευρωπαϊκής Οικονομικής Κοινότητος, την από 25 Σεπτεμβρίου 1962 απόφαση των αντιπροσώπων των κυβερνήσεων των Κρατών μελών, οι οποίοι συνήλθαν στο πλαίσιο του Συμβουλίου, η οποία συνιστά επιτροπή συνεργασίας και δράσεως για την Ιταλική βιομηχανία θείου [2],

την από 15η Νοεμβρίου 1963, έκθεση της εν λόγω επιτροπής,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής,

Εκτιμώντας:

ότι τα Κράτη μέλη έχουν αναγνωρίσει, στο πρωτόκολλο αριθ. III, το οποίον είναι προσαρτημένο στη συμφωνία, περί καθιερώσεως ενός τμήματος του κοινού δασμολογίου ως προς τα προϊόντα του πίνακα Ζ, που προβλέπεται στη συνθήκη περί ιδρύσεως της Ευρωπαϊκής Κοινότητος, ότι ο καθορισμός μηδενικού δασμού για το ακατέργαστο θείο, προκαλεί ιδιαίτερα προβλήματα για την Ιταλική βιομηχανία θείου·

ότι τα προβλήματα αυτά συνεπάγονται την αναγκαιότητα της αναδιοργανώσεως αυτής της βιομηχανίας στην Ιταλία και ότι η αναδιοργάνωση αυτή είναι άμεση συνέπεια της ιδρύσεως της κοινής αγοράς·

ότι η Ιταλική κυβέρνηση έχει καταρτίσει το πρόγραμμα εξυγιάνσεως που προβλέπεται από την έκθεση της επιτροπής συνδέσμου και δράσεως για την Ιταλική βιομηχανία θείου, που αναφέρεται ανωτέρω και έχει αναλάβει να το εκτελέσει κατά τέτοιο τρόπο, ώστε να δύναται να τερματισθεί η απομόνωση της αγοράς του θείου·

ότι τα μέτρα αναδιοργανώσεως συνεπάγονται την παύση ή την μείωση της δραστηριότητος ορισμένων ορυχείων θείου και κατά συνέπεια την απόλυση ενός αριθμού εργαζομένων·

ότι υπέρ των εργαζομένων στα ορυχεία θείου πρέπει, κατ' ακολουθίαν των περιστάσεων, που αναφέρονται από το πρωτόκολλο υπ' αριθ. III, να ληφθούν ιδιαίτερα προστατευτικά μέτρα· ότι προς το σκοπό αυτό οι εργαζόμενοι που απησχολούντο στα ορυχεία του θείου στην Ιταλία, κατά την 30ή Ιουνίου 1963, πρέπει να λάβουν οικονομικές ενισχύσεις και ότι εξ άλλου στο πρωτόκολλο αριθ. III προβλέπεται ειδική βοήθεια υπέρ των τέκνων των εργαζομένων αυτών·

ότι υπ' αυτές τις συνθήκες είναι απαραίτητη η κοινοτική δράση και, ότι η συνθήκη δεν προβλέπει όλα τα μέσα δράσεως που απαιτούνται προς το σκοπό αυτό,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Παρέχεται στην Ιταλική Δημοκρατία κοινοτική συνδρομή, ίση προς 50% των δαπανών, που πραγματικά αναλήφθηκαν, για την παροχή καταλλήλων ενισχύσεων στους εργαζομένους που απελύθησαν κατόπιν των μέτρων αναδιοργανώσεως των ορυχείων θείου στην Ιταλία, καθώς και υποτροφιών χάριν της επαγγελματικής καταρτίσεως των τέκνων των εργαζομένων αυτών.

2. Το ύψος της κοινοτικής αυτής συνδρομής δεν δύναται να υπερβεί τις 4200000 λογιστικές μονάδες.

3. Δύνανται να επωφεληθούν αυτής της συνδρομής μόνο οι εργαζόμενοι που περιλαμβάνονται στις καταστάσεις αμοιβών των εκμεταλλεύσεων ορυχείων θείου στην Ιταλία στις 30 Ιουνίου 1963 και που απολύθηκαν μεταγενέστερα.

Άρθρο 2

Η Επιτροπή καθορίζει, σε συμφωνία με την Ιταλική Δημοκρατία, τις διατυπώσεις της χορηγήσεως των ενισχύσεων και των υποτροφιών, που αναφέρονται στο άρθρο 1.

Άρθρο 3

1. Οι απαραίτητες πιστώσεις για την εξασφάλιση της κοινοτικής συνδρομής, για την χρηματοδότηση των ενισχύσεων και των υποτροφιών, που προβλέπονται στο άρθρο 1, εγγράφονται κατά ετήσιες δόσεις, στον προϋπολογισμό της Ευρωπαϊκής Οικονομικής Κοινότητας, στο τμήμα το αναφερόμενο στην Επιτροπή.

2. Οι ετήσιες δόσεις αυτές καθορίζονται επ' ευκαιρία του ετησίου ελέγχου του προσχεδίου του προϋπολογισμού της Κοινότητος, αφού ληφθούν υπόψη οι προβλεπόμενες δαπάνες της Ιταλικής Κυβερνήσεως για την επομένη χρήση.

3. Οι αναληφθείσες από την Ιταλική κυβέρνηση δαπάνες των οποίων η επιστροφή κατά 50% δεν θα μπορούσε να πραγματοποιηθεί λόγω εξαντλήσεως της ετησίας δόσεως, θα λαμβάνονται υπόψη για την επιβάρυνση της ανοικτής πιστώσεως στο προϋπολογισμό της επομένης χρήσεως.

Άρθρο 4

Η Ιταλική κυβέρνηση δύναται να διαβιβάζει στην Επιτροπή μηνιαία κατάσταση των χορηγηθεισών, κατά τη διάρκεια του προηγουμένου μηνός, ενισχύσεων κατ' εφαρμογή των διατάξεων της παρούσης αποφάσεως. Στο πλαίσιο των ετησίων πιστώσεων που τίθενται στη διάθεσή της, η Επιτροπή καταβάλει το ποσό της συμμετοχής της Κοινότητος στη δαπάνη αυτή, σε ειδικό λογαριασμό ο οποίος θα ανοιχθεί προς αυτόν τον σκοπό στο Κεντρικό Θησαυροφυλάκιο του Ιταλικού Κράτους.

Άρθρο 5

Η Επιτροπή πληροφορεί ετησίως το Συμβούλιο περί της πορείας της εφαρμογής της παρούσης αποφάσεως.

Άρθρο 6

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 22 Δεκεμβρίου 1966.

Για το Συμβούλιο

Ο Πρόεδρος

J. M. A. H. Luns

[1] ΕΕ αριθ. 80 της 20.12.1960, σ. 1849/60.

[2] ΕΕ αριθ. 93 της 10.10.1962, σ. 2384/62.

--------------------------------------------------